**OTAC**

**Florijan Zeler**

**Prevod s francuskog Ivana Dimić**

**U Beogradu, marta 2022.**

**Naslov originala:**

**Florian Zeller “Le Père”**

**LICA:**

**ANDRE, čovek od osamdeset godina**

**ANA, Andrejeva ćerka**

**NEKI ČOVEK**

**NEKA ŽENA**

**LAURA**

**PJER**

**„Kad jedan mali zabrinut čovek traži sebi gde će da živi u nepoznatom gradu, odjednom se nađe potpuno bez odbrana koje bi ga štititile od magije (...) I on manje gleda kuće, nego što kuće njega gledaju.“ Tenesi Vilijams**

**PRVA SCENA**

**(U Andrejevom stanu)**

**ANA:**

**Dakle? Šta se to dešava?**

**ANDRE:**

**Ništa.**

**ANA:**

**Tata.**

**ANDRE:**

**Šta je?**

**ANA:**

**Kaži mi.**

**ANDRE:**

**Pa govorim ti. Ništa se ne dešava.**

**ANA:**

**Ništa se nije desilo?**

**ANDRE:**

**Baš ništa. Ti si ovde upala kod mene kao da se nešto desilo...a nije se ništa desilo. Ama baš ništa.**

**ANA:**

**Baš ništa se nije desilo?**

**ANDRE:**

**Ništa.**

**ANA:**

**Upravo me je zvala telefonom.**

**ANDRE:**

**Pa? Šta to dokazuje?**

**ANA:**

**Otišla je sva uplakana.**

**ANDRE:**

**Ko?**

**ANA:**

**Ne možeš stalno tako da se ponašaš.**

**ANDRE:**

**Ali ja sam kod svoje kuće, zar nisam? Pa to je stvarno neverovatno. Ne poznajem tu ženu. Ništa nisam tražio od nje.**

**ANA:**

**Ona je došla da ti pomaže.**

**ANDRE:**

**Šta ima da mi pomaže? Niko mi ne treba.**

**ANA:**

**Rekla je da si je vređao. Ko zna šta si joj sve rekao.**

**ANDRE:**

**Ja?**

**ANA:**

**Da.**

**ANDRE:**

**Možda. Zaboravio sam.**

**ANA:**

**Plakala je.**

**ANDRE:**

**Samo zato što sam joj rekao...**

**ANA:**

**Ne, nego zato što si...navodno si...**

**ANDRE:**

**Ja?**

**ANA:**

**Da. Sa karnišnom od zavese.**

**ANDRE:**

**Sa karnišnom...ma kakve su to gluposti?**

**ANA:**

**Tako mi je ona rekla. ..da si je napao. Fizički.**

**ANDRE:**

**Ta žena bunca, Ana. Sa karnišnom... Ipak...valjda vidiš da ne zna šta govori. Fizički sam je napao? Sa...ne, bolje je da je otišla, veruj mi. Lupeta koješta.Bolje što je otišla. Veruj mi. Pogotovo što...**

**ANA:**

**Što šta?**

**ANDRE:**

**Čuj...ako baš hoćeš sve da znaš, sumnjam da je ta žena..**

**ANA:**

**Šta?**

**ANDRE:**

**Pa da mi je...**

**ANA:**

**Šta?**

**ANDRE:**

**(šapne) Nisam hteo da ti to kažem, ali izgleda da mi je...**

**ANA:**

**(nestrpljivo) Šta, tata?**

**ANDRE:**

**Pokrala me je.**

**ANA:**

**Izabela? Ma kakvi. Šta pričaš.**

**ANDRE:**

**Lepo ti kažem. Ukrala mi je sat.**

**ANA:**

**Tvoj sat?**

**ANDRE:**

**Da.**

**ANA:**

**A da ga nisi prosto negde zaturio?**

**ANDRE:**

**Ne,ne,ne. postavio sam joj zamku. Ostavio sam moj sat na jednom vidljivom mestu, da vidim da li će da ga zdipi.**

**ANA:**

**Gde? Gde si ga to stavio?**

**ANDRE:**

**Negde. Ne znam više gde. Ali ono što znam je da više ne može da se nađe. Nema ga. Dokaz je što ga nema nigde. Ta ga je devojka digla. Znam to. Sad, možda sam se ja posle ponašao onako... kao što si kazala. Moguće je. Malo sam se iznervirao. Dabome. Ako baš hoćeš. Ali, , Ana, karnišna, to je ipak...totalno ludilo. (*Ana sedne, potpuno je očajna*) Šta ti je?**

**ANA:**

**Ne znam više šta da radim.**

**ANDRE:**

**S čim u vezi?**

**ANA:**

**Moramo da razgovaramo, tata.**

**ANDRE:**

**Pa upravo to radimo, zar ne?**

**ANA:**

**Mislim ozbiljno. (pauza) To je treća žena koju...**

**ANDRE:**

**Lepo sam ti rekao da mi ne treba ta žena! Ni ona, ni bilo koja druga. Sasvim se dobro snalazim sam sa sobom.**

**ANA:**

**Ne mogu baš lako da ih nađem, znaš. Ova mi je izgledala sasvim pristojno. Bila je baš dobra. Ona je... i sad neće više ovde da radi.**

**ANDRE:**

**Je l’ ti čuješ šta ti govorim? Ta mi je devojka ukrala sat! Moj sat, Ana! Imao sam ga godinama, taj sat. Oduvek! Vezan sam za njega. To je...ama neću da živim sa kradljivicom.**

**ANA:**

**(iscrpljeno) Jesi ga tražio u kujni u kredencu?**

**ANDRE:**

**A?**

**ANA:**

**U kujni u kredencu. Iza mikrotalasne. Tu uvek kriješ svoje dragocenosti.**

**(pauza)**

**ANDRE:**

**(prestrašen) Kako znaš?**

**ANA:**

**Molim?**

**ANDRE:**

**Kako to znaš?**

**ANA:**

**Jednostavno znam. Jesi pogledao da tvoj sat nije tamo?**

**ANDRE:**

**Molim? Da. Mislim...da jesam.(namršti se)**

**ANA:**

**Tata, ne mogu svaki dan da dolazim, moraš to da shvatiš. To je...**

**ANDRE:**

**Pa ko ti to traži?**

**ANA:**

**Sad je takva situacija da ne mogu da te ostavim samog.**

**ANDRE:**

**Ma, o čemu ti to? Pa to je uvredljivo na kraju krajeva!**

**ANA:**

**Nije uvredljivo. Moraš da prihvatiš činjenicu da ti je neko potreban. Makar da ide u kupovinu. Da ne govorim o...ostalom. Ja ne mogu više to da radim.**

**ANDRE:**

**Preturala si po mom kredencu?**

**ANA:**

**Molim?**

**ANDRE:**

**Ana, kaži istinu. Preturala si po mom kredencu?**

**ANA:**

**Ama nisam.**

**ANDRE:**

**Pa kako onda znaš...? Da ja....ponekad....moje dragocenosti ....da bi ih...Da. Ukratko. Kako znaš?**

**ANA:**

**Ne znam više kako. Valjda sam slučajno otvarala kredenac. (Andre je užasnut. Pojuri u kujnu) Gde ćeš? (on izađe) Nisam ništa dirala, tata. Ne brini. Je l’ me čuješ? Tata? Nisam ništa dirala. (skoro sasvim za sebe) Ovo ne može više ovako. Neće moći. Ovako...Ovo je nemoguće... Kako ne razumeš? (on se vrati, nosi svoj sat) Našao si ga.**

**ANDRE:**

**Šta?**

**ANA:**

**Tvoj sat.**

**ANDRE:**

**A, jesam.**

**ANA:**

**Vidiš sad da Izabela nije ništa imala s tim?**

**ANDRE:**

**Zato što sam ga sakrio. Srećom. U pet do dvanaest. Inače bih ovde s tobom pričao, a ne bih imao pojma koliko je sati. Sad je pet popodne, ako te zanima. Mene zanima. Izvinjavam se što postojim. Imam potrebu da tačno znam gde sam u toku dana. Ja ovaj sat oduvek nosim, da znaš. Kad bih ga izgubio, ne bih mogao da se povratim.**

**ANA:**

**Jesi uzeo lekove?**

**ANDRE:**

**Jesam. Ali zašto ti...? Stalno me gledaš kao da nije sve u redu. Sve je u redu, Ana. Svet napreduje. Oduvek si bila takva. Preozbiljna. Bezrazložno. Tu si na majku. Majka ti je bila takva. Stalno je strahovala. Tražila je povode da se plaši. Ali svet ne funkcioniše na taj način. Naravno...Kažeš da postoji neka vrsta...senke nad nama. Ali uopšte uzev, ne. Razumeš? To je važno da shvatiš. Tvoja sestra je uvek bila mnogo više...mnogo manje...Nije gledala na svet s tolikom zabrinutošću. Ukratko, ona me je ostavljala na miru. I gde je ona sad?**

**ANA:**

**Moraću da se preselim, tata.**

**ANDRE:**

**Kako to misliš da se preseliš?**

**ANA:**

**Otići ću na drugo mesto da živim.**

**ANDRE:**

**Dobro. Što da ne. To je u redu.**

**ANA:**

**Verovatno ću otići iz Pariza.**

**ANDRE:**

**A tako! A zašto?**

**ANA:**

**Već sam ti objsnila. Zar se ne sećaš?**

**(mala pauza)**

**ANDRE:**

**A zato si htela da ta služavka živi kod mene? Je l’ zato, Ana? (mala pauza) Očigledno je zato. Pacovi napuštaju brod.**

**ANA:**

**Neću više biti ovde, tata. Moraš to da razumeš.**

**ANDRE:**

**Otićićeš?(mala pauza) Ali kad? Ustvari, hoću da kažem...zašto?**

**ANA:**

**Srela sam nekog.**

**ANDRE:**

**Ti?**

**ANA:**

**Da.**

**ANDRE:**

**Ali...nekog čoveka?**

**ANA:**

**Da.**

**ANDRE:**

**Tako znači.**

**ANA:**

**Kažeš to kao da je tako nešto neverovatno.**

**ANDRE:**

**Ne, samo...otkad je onaj tvoj...kako se ono zvao?**

**ANA:**

**Antoan.**

**ANDRE:**

**Dabome. Od Antoana nije bilo njih ne znam koliko...I šta taj radi u životu?**

**ANA:**

**Živi u Londonu. Otići ću da živim tamo s njim.**

**ANDRE:**

**Ti? U Londonu? Nećeš valjda, Ana? Jesi li slepa kod očiju Ana...pa tamo kiša pada cele godine. (pauza) Je l’ ga znam ja?**

**ANA:**

**Da. Već si ga sreo.**

**ANDRE:**

**Jesi sigurna?**

**ANA:**

**Jesam, tata. Više puta.**

**ANDRE:**

**Ah? (premeće po sećanju) Ti me znači napuštaš, ako sam dobro razumeo. O tome se radi? Ostavićeš me sasvim samog...**

**ANA:**

**Tata...**

**ANDRE:**

**Šta će sa mnom biti? (pauza) A što on ne dođe da živi u Parizu?**

**ANA:**

**On radi tamo.**

**ANDRE:**

**Pa i ti radiš.**

**ANA:**

**Jeste, ali ja mogu da radim od kuće. Ne moram da budem u Parizu.**

**ANDRE:**

**Razumem.**

**ANA:**

**To mi je važno, znaš. U suprotnom ne bih odlazila. Ja...ja ga stvarno volim. (pauza.on ništa ne kaže) Dolaziću često da te vidim. vikendom. Ali ne mogu da te ostavim ovde potpuno samog. To ne dolazi u obzir. Ako odbiješ da te pazi neka devojka, biću prinuđena...**

**ANDRE:**

**Na šta ćeš biti prinuđena?(pauza) Na šta?**

**ANA:**

**Moraš da razumeš, tata.**

**ANDRE:**

**Na šta ćeš biti prinuđena? (ona spusti pogled.pauza) Ana...bićeš prinuđena na šta?**

**(pauza.mark)**

**DRUGA SCENA**

**(U istom salonu.Andre je sam.)**

**ANDRE:**

**Moram da nađem advokatov broj telefona. Moram da ga zovem. Dabome. Nisam živeo tolike godine da bih dočekao da se sa mnom ovako...radi. Ne. Moram da telefoniram...Da. Advokatu. Moja rođena ćerka...moja rođena ćerka...**

**(odjednom se pojavi neki čovek)**

**ČOVEK:**

**Je l’ sve u redu?**

**ANDRE:**

**Molim?**

**ČOVEK:**

**Sve je u redu?**

**ANDRE:**

**Šta radite vi ovde?**

**ČOVEK:**

**Molim?**

**ANDRE:**

**Šta radite vi ovde kod mene? Otkud vi u mom stanu?**

**ČOVEK:**

**Andre, to sam ja...Pjer.**

**ANDRE:**

**A?**

**ČOVEK:**

**To sam ja, Pjer...**

**ANDRE:**

**Ko? Šta radite vi ovde?**

**ČOVEK:**

**Ja ovde živim.**

**ANDRE:**

**Vi?**

**ČOVEK:**

**Da, ja.**

**ANDRE:**

**Vi ovde živite?**

**ČOVEK:**

**Da.**

**ANDRE:**

**Vi kod mene živite? Ovo je najbolje što sam do sad čuo. Kakva je to budalaština?**

**ČOVEK:**

**Pozvaću Anu. (pođe ka telefonu) Vašu ćerku.**

**ANDRE:**

**Da, hvala, još uvek znam ko je Ana! Vi je poznajete? (pauza) Vi ste jedan od njenih poznanika?(nema odgovora) Vama se obraćam. Vi poznajete Anu?**

**ČOVEK:**

**Ja sam njen muž.**

**ANDRE:**

**(uzdrman) A tako!**

**ČOVEK:**

**Da.**

**ANDRE:**

**Njen muž? Ali otkad...koliko dugo ste njen muž?**

**ČOVEK:**

**Ima deset godina.(okreće broj na telefonu)**

**ANDRE:**

**(pokuša da sakrije svoju muku) Ah, pa da, naravno. Da, da. Očigledano. Ima već deset godina? Kako vreme leti...ali ja sam mislio da...Ne? Da ste se rastali?**

**ČOVEK:**

**Ko to? Ana i ja?**

**ANDRE:**

**Da. Niste?**

**ĆOVEK:**

**Nismo.**

**ANDRE:**

**Jeste sigurni? Ustvari, hoću da kažem...sigurni ste?**

**ČOVEK:**

**Da, Andre.**

**ANDRE:**

**A šta je sa tom pričom o Engleskoj? Zar ona nije htela da ode u London zbog...? Ne?**

**ČOVEK:**

**(u telefon) Halo, draga. Da ja sam. Kaži mi, hoćeš skoro da završiš? Ne, nema problema. Samo, tvoj otac se ne oseća baš najbolje. Mislim da bi mu bilo drago da te vidi. Da. Odlično. Dobro, čekamo te. Vidimo se uskoro. Da. Nemoj da okasniš. Ne, ne. Ljubim te. (prekine vezu) Sad će ona doći. Otišla je nešto da kupi. Odmah će se vratiti.**

**ANDRE:**

**Rekla mi je da će otići da živi u Londonu. Pre neki dan mi je to rekla.**

**ČOVEK:**

**U Londonu?**

**ANDRE:**

**Da.**

**ČOVEK:**

**Šta bi radila u Londonu?**

**ANDRE:**

**Srela je jednog Engleza.**

**ČOVEK:**

**Ana?**

**ANDRE:**

**Da.**

**ČOVEK:**

**Ne verujem, Andre.**

**ANDRE:**

**Kako da ne. Pre neki dan mi je rekla, nisam lud! Rekla mi je da se preseljava. Da bi otišla da živi sa njim. Ja sam joj čak rekao da je to glupa ideja, pošto u Londonu neprekidno pada kiša. Zar ništa o tome ne znate?**

**ČOVEK:**

**Ne.**

**ANDRE:**

**Auh!**

**ČOVEK:**

**Šta?**

**ANDRE:**

**Izgleda da sam napravio gaf. (pauza. Za sebe) Uh, kakav gaf.**

**ČOVEK:**

**Ma niste, ne sekirajte se. Nije mi ništa rekla, ali siguran sam da bi mi uskoro ispričala...**

**ANDRE:**

**Ne znate ništa ni o tom Englezu?**

**ČOVEK:**

**(Zabavno mu je) Ne.**

**ANDRE:**

**Auh, auh, auh!...(pauza. Stavi mu ruku na rame) Hajte, samo hrabro. I tako bi otišla kad tad. Govorim vam zato što znam iz iskustva.**

**(pauza)**

**ČOVEK:**

**Hoćete nešto da popijete dok je čekamo? Čašu vode? Sok?**

**ANDRE:**

**Ne, ali hteo sam da kažem... šta sam ono hteo da kažem? Ah, da, tako je, setio sam se.**

**ČOVEK:**

**Šta?**

**ANDRE:**

**To je zbog te devojke...**

**ČOVEK:**

**Koje devojke?**

**ANDRE:**

**Ma, zbog te služavke...**

**ČOVEK:**

**Zbog Laure?**

**ANDRE:**

**Zaboravio sam kako se zove. Tvoja žena je htela pošto poto da me utrapi toj ženi. Toj bolničarki. Kao da ja nisam u stanju da se brinem o sebi....Rekla je da mi je neophodna pomoć...iako ja sasvim komotno mogu sam da se snađem. Čak i da ona ode u Englesku. Ne znam zašto je zapela da... evo, pogledajte me. Ne, stavrno, pogledajte me...**

**(pokušava da se seti imena svog sagovornika)**

**ČOVEK:**

**Pjer.**

**ANDRE:**

**Da, Pjer. Dobro me pogledajte. Još uvek mogu sam da se snalazim. Zar ne? Još uvek nisam potpuno...a? Slažeš se? Nisam sasvim...(presamiti se kao neki starac) Istina je? Je l’ se slažeš? Gledaj, još uvek mogu da koristim ruke (pokaže kako je pokretljiv) Vidiš? I noge. I ruke. Jednom rečju, sve savršeno funkcioniše. Slažeš se? Očigledno se slažeš. Ali ona? Ne znam odakle joj ta opsesija. Ta glupava opsesija. Nikad nije znala dobro da proceni situaciju, nikad. U tome je problem. Uvek je tako bilo. Odkad je bila sasvim mala. Nije bila baš najbistrija. Nije bila...je l’ se slažeš? Nije bila mnogo pametna. Tu je na svoju majku.**

**ČOVEK:**

**Čini mi se da je pokušala da učini ono što je za vas najbolje, Andre.**

**ANDRE:**

**Najbolje, najbolje...Nisam joj ništa tražio. Stvarno ne znam što se urotila protiv mene. Ali urotila se. Ima nešto protiv mene, to znam sigurno. Predpostavljam da hoće da me strpa u jedan od onih domova za... hoće, hoće. Za....(napravi grimasu koja označava starca) To joj je zadnja namera. Ali da nešto potpuno raščistimo: ja neću izaći iz svog stana! Neću!**

**ČOVEK:**

**Ovo nije vaš stan, Andre.**

**ANDRE:**

**Molim?**

**ČOVEK:**

**Zar se ne sećate kako ste došli ovde, hoću da kažem: da ste se ovde preselili da sačekate...**

**ANDRE:**

**Šta?**

**ČOVEK:**

**Da. Da sačekate da se pronađe bolja....pošto ste se svađali sa prethodnom...sa Izabelom.**

**ANDRE:**

**A tako?**

**ČOVEK:**

**Da. Ne sećate se? Zato ste ovde u kući. Da sačekate.**

**(pauza. Andre deluje malo izgubljeno)**

**ANDRE:**

**A vi, Antoane...**

**ČOVEK:**

**Pjer.**

**ANDRE:**

**Da. Vi hoćete da kažete da sam ovde ustvari kod vas?**

**ČOVEK:**

**Da.**

**(Andre se nasmeje i prevrne očima)**

**ANDRE:**

**Svašta ću još čuti.**

**(Otvore se vrata. Uđe neka žena sa torbom u ruci. To nije Ana.)**

**ŽENA:**

**Evo, došla sam što sam brže mogla. Je l’ sve u redu? Šta se desilo?**

**ČOVEK:**

**Ništa naročito. Tvoj otac deluje malo izgubljeno. Kao da je želeo da...Ne? Želeo je da te vidi.**

**ŽENA:**

**Nešto nije u redu? Jesi dobro, tata?**

**(on je ne prepoznaje) Tata?**

**ANDRE:**

**Ja...**

**ŽENA:**

**Da?**

**ANDRE:**

**Šta je bre ovo?**

**ŽENA:**

**O čemu ti to?**

**ANDRE:**

**Gde je Ana?**

**ŽENA:**

**Molim?**

**ANDRE:**

**Ana, gde je?**

**ŽENA:**

**Pa, ja sam, tata. Tu sam. (shvati da je ne prepoznaje, pogleda zabrinuto u čoveka)**

**Sišla sam da nam kupim nešto za jelo.Ali sad sam se vratila. Tu sam i sve je u redu.**

**ANDRE:**

**Ja...a, tako? Ali...I šta si kupila?**

**ŽENA:**

**Pile. Jer ti to voliš, je li tako? Jesi gladan?**

**ANDRE:**

**Što da ne.**

**(on deluje izgubljeno i smračeno)**

**ČOVEK:**

**Daj meni. Ja ću da odem to da spremim.**

**ŽENA:**

**Hvala ti.(on uzme torbu i ode u kujnu.pauza.) Pjer me je zvao. Rekao mi je da se ne osećaš najbolje?**

**ANDRE:**

**Ja sam odlično. Samo... nešto se ne uklapa.... u celoj ovoj priči.**

**ŽENA:**

**Šta se ne uklapa?**

**ANDRE:**

**Teško mi je da objasnim. Teško je. Nećeš razumeti.**

**ŽENA:**

**Ma hoću.**

**ANDRE:**

**Ali nećeš!**

**(pauza)**

**ŽENA:**

**Deluješ zabrinuto.**

**ANDRE:**

**Ja?**

**ŽENA:**

**Da.Zbrinut si. Je l’ ti dobro?**

**ANDRE:**

**Dobro sam. Samo...**

**ŽENA:**

**Šta?**

**ANDRE:**

**(iznerviran) Ama tu sam sedeo. Mirno sam boravio u salonu, tražio sam jedan broj telefona i odjednom se pojavio tvoj muž...**

**ŽENA:**

**Ko?**

**ANDRE:**

**Tvoj muž.**

**ŽENA:**

**Koji muž?**

**ANDRE:**

**A? Pa tvoj, draga moja. Nije moj.**

**ŽENA:**

**Antoan?**

**ANDRE:**

**Tvoj muž.**

**ŽENA:**

**Tata, ja nisam više udata.**

**ANDRE:**

**Molim?**

**ŽENA:**

**Ima više od pet godina kako sam se razvela. Jesi zaboravio?**

**ANDRE:**

**Šta? Pa ko je onda ovaj?**

**ŽENA:**

**Koji?**

**ANDRE:**

**Je l’ ti to namerno radiš? Govorim ti o...ovom. Ovom što je otišao u kujnu sa piletom.**

**ŽENA:**

**Sa piletom? Šta to pričaš tata?**

**ANDRE:**

**Pre minut. Nema jedan minut kako si držala pile u rukama (ona očigledno ne zna o čemu on priča) Pile! Imala si pile u rukama pre samo minut? Pile. PILE!**

**ŽENA:**

**O kakvom to piletu pričaš, tata?**

**ANDRE:**

**Stvarno me zabrinjavaš, Ana.**

**ŽENA:**

**Ja?**

**ANDRE:**

**Da, veruj mi da me brineš. Ne sećaš se? Ona se ne seća. Imaš problema sa pamćenjem ili šta? Bolje bi ti bilo da odeš na pregled, stara moja. Govorim o nečemu što se desilo pre samo dva minuta. Evo mi ga sat na ruci. (proveri da mu je sat na ruci, odahne) Samo dva minuta. Da. Sat mi je na ruci. Držao je pile za večeru. Koje si ti kupila.**

**(približi se kujni)**

**ŽENA:**

**Bojim se da se varaš, tata. Nema nikog u kujni.**

**ANDRE:**

**Pa to je stvarno neverovatno! Tu je bio, nema dva minuta.**

**ŽENA:**

**Ko?(izađe za trenutak) Tata...**

**(on se vrati)**

**ANDRE:**

**Nestao je. (traži ga svuda) Mora da se negde sakrio.**

**ŽENA:**

**(sa smeškom) Čovek sa piletom?**

**ANDRE:**

**Tvoj muž. Zašto se smeješ? Zašto se smeješ?**

**ŽENA:**

**Ništa, izvini.**

**ANDRE:**

**Hoćete da me napravite ludim sa tim vašim pričama?**

**ŽENA:**

**Samo se smiri.**

**ANDRE:**

**Ja da se smirim?**

**ŽENA:**

**Ti, dođi kod mene.**

**ANDRE:**

**Ovde se nešto čudno dešava. Veruj mi Ana, ovde se nešto čudno dešava.**

**ŽENA:**

**Hodi, sedi pored mene. Dođi...(on dođe da sedne na kanabe. Uznemiren je. Žena mu se nasmeši i uzme ga za ruku) Hajde, ne sekiraj se. Sve će se dovesti u red. A?**

**ANDRE:**

**Nisam siguran.**

**ŽENA:**

**(nežno) Ma hoće. Ne brini. Jesi uzeo lekove?**

**ANDRE:**

**Kakve to veze ima?**

**ŽENA:**

**Hajde da uzmemo lekove. Ove za večeras. Pa će sve biti bolje.**

**ANDRE:**

**Ovo je ovako već neko vreme. Događaju se veoma čudne stvari oko nas. Nisi primetila? Tu je bio taj čovek koji se pravio da ovo nije moj stan. Jedan čovek sa zaista antipatičnim licem. Malo kao tvoj muž. Pa još gori. I to u mom stanu, možeš li da zamisliš? To je ipak suviše. Zar ne? Da on meni u mom stanu kaže da... Ali...jesam ja u svom stanu? (ona mu se nasmeši bez reči.Sprema lekove.) Nisam? (pauza) Reci mi Ana, je l’ ovo moj stan?**

**(pauza. Ona mu daje lekove. Tišina. Mrak)**

**TREĆA SCENA**

**(To je istovremeno onaj isti salon, ali i neki drugi. Neki nameštaj je nestao:kako se scene ređaju dekor se smanjuje dok se scena potpuno ne isprazni. Ana je sama na sceni.Telefonira.)**

**ANA:**

**Ne, očekujem je svakog trenutka.Znam. Nadam se da će ovog puta sve biti bolje. Da. Ne možeš ni da zamisliš kako je ponekad...teško. Pre neki dan me uopšte nije poznao. Znam. Znam. Srećom da si ti tu. Da.Da. Ne, ne vidim drugo rešenje. (čuje se zvono.) Ah, evo zvoni neko. Da. Mora da je ona. Da. Ja... Ostavljam te. Dobro. Ljubim te. I ja tebe.I ja tebe. (ode do vrata, otvori ih.Na vratima je Laura.) Dobar dan.**

**LAURA:**

**Dobar dan. Da li mnogo kasnim?**

**ANA:**

**Ne, ne. Ni slučajno. Uđite. Uđite.**

**LAURA:**

**(uđe) Hvala.**

**ANA:**

**Očekivala sam vas. Uđite. Hvala vam što ste došli.**

**LAURA:**

**Naravno da sam došla.**

**ANA:**

**Tata je u svojoj sobi. Ja...ja ću sad da ga pozovem. Hoćete li nešto da popijete?**

**LAURA:**

**Ne, hvala.**

**ANA:**

**Smestite se...Ja...dakle, kao što rekoh, ja...on je malo uznemiren oko cele te ideje...**

**LAURA:**

**To se podrazumeva.**

**ANA:**

**Da. To kod njega izaziva neku vrstu...Znate, verujem da se malo ljuti na mene. Kažem vam da vas unapred upozorim da može da ima neke...neočekivane reakcije.**

**LAURA:**

**Je li dosad živeo sam?**

**ANA:**

**Jeste. U jednom stanu nedaleko odavde. To je bilo zgodno. Obilazila sam ga skoro svakodnevno. Ali vremenom smo bili primorani da tražimo drugo rešenje. Tako više nije moglo.**

**LAURA:**

**Razumem.**

**ANA:**

**Bilo je nekoliko žena na ispomoći koje su se ređale jedna za drugom. Ali njemu je bilo teško da se sa njima usaglasi. Malo je na svoju ruku. Prilično je ekscentričan. Da. Baš ekscentričan. Zato sam ga prebacila ovde, u svoju kuću. Učinilo mi se da će mu tu biti bolje. Ali ne mogu sama sve da stignem. Mnogo mi je teško. A moram i da radim. Moram...Da. Zato sam...zato mi treba neko da mi malo pomogne.**

**(Vrata od sobe se otvore. Uđe Andre. U pidžami je.)**

**ANDRE:**

**Neko je zvonio?**

**ANA:**

**Ah! Evo baš sad...Tata. Dozvoli da ti predstavim Lauru.**

**LAURA:**

**Dobar dan gospodine.**

**ANA:**

**Objasnila sam ti da će Laura doći danas da se bolje upoznate.**

**ANDRE:**

**Dobar dan gospođice.**

**LAURA:**

**Dobar dan.**

**ANDRE:**

**Vi ste...očaravajući.**

**LAURA:**

**Hvala.**

**ANDRE:**

**Ali.....da li se mi poznajemo? Poznajemo se, zar ne?**

**LAURA:**

**Ne verujem.**

**ANDRE:**

**Jeste sigurni?**

**LAURA:**

**Pa jesam.**

**ANDRE:**

**Nešto mi vaše lice deluje poznato.**

**LAURA:**

**A je l’?**

**ANDRE:**

**Da. Zar ne? Imam utisak da sam vas već negde video.**

**LAURA:**

**Možda. Ne znam.**

**ANA:**

**Eto. Dakle, Laura je svratila do nas da bi malo bolje razumela kako ti živiš i u kojoj meri može da ti pomogne...**

**ANDRE:**

**Znam, draga, jasno mi je. Već si mi sto puta rekla. (Lauri) Moja ćerka uvek ponavlja jedno isto. Znate kako je to...to joj je od godina. Hoćete da popijete nešto?**

**LAURA:**

**Ne, hvala, vrlo ljubazno od vas.**

**ANDRE:**

**Jeste li sigurni? Jedan mali aperitiv? Sad je baš vreme za aperitiv, zar ne? Koliko je sati? Sad je...Gde mi je...? Moj..., ama...moj... Samo časak, vratiću se. Odmah se vraćam.**

**(ode prema kujni)**

**ANA:**

**Otišao je da nađe svoj sat.**

**LAURA:**

**Ah?**

**ANA:**

**Da. On je veoma...tačan. Čak i kad je u pidžami do popodne.**

**LAURA:**

**Možda je spavao popodne.**

**ANA:**

**(malo joj je neprijatno) Sigurno. Da.**

**(pauza)**

**LAURA:**

**U svakom slučaju, vrlo je šarmantan.**

**ANA:**

**Da. Ali ne uvek. Ali uglavnom jeste, vrlo je šarmantan. Kao što sam vam rekla, on je na svoju ruku.**

**LAURA:**

**Tim bolje.**

**(Andre se vrati sa satom na ruci.)**

**ANDRE:**

**Kao što sam rekao vreme je za aperitiv. Imam dva sata. Oduvek sam ih imao. Jedan mi je na ruci, a jedan mi je u glavi. Uvek je tako bilo. Želite li nešto gospođice?**

**ANA:**

**Tata...**

**ANDRE:**

**Šta je? Mogu valjda našu gošću nečim da ponudim? Šta želite?**

**LAURA:**

**A šta biste vi uzeli?**

**ANDRE:**

**Jedan mali viski.**

**LAURA:**

**Onda ću i ja isto.**

**ANDRE:**

**Odlično. Dakle dva viskija. Dva! Tebi, Ana ne nudim. (Lauri) Ona nikad ne pije alkohol, znate. Nikad.**

**ANA:**

**Istina je.**

**ANDRE:**

**Nikad. Ni da okusi. Zato je tako...**

**ANA:**

**Tako šta?**

**ANDRE:**

**Tako trezvena. Takva je bila i njena majka. Majka joj je bila naj...trezvenija žena koju sam ikad sreo. Dok je njena mlađa sestra... to je sasvim druga priča.**

**LAURA:**

**Vi imate dve ćerke?**

**ANDRE:**

**Naravno. Mada nemam više toliko novosti od mlađe. Od Elize. Ona mi je bila uvek miljenica. (pauza) Je l’ se tebi javila? Ne razumem zašto se više nikom ne javlja. Nikad. Takva prekrasna devojka. Slikarka. Umetnica. Evo vaše čaše.**

**LAURA:**

**Hvala.**

**ANDRE:**

**U vaše zdravlje! (kucne se) Sve bih prodao za jednu čašicu viskija. A vi?**

**LAURA:**

**Pa ja nisam tako bogata, znate...**

**ANDRE:**

**A, niste? A čime se vi bavite?**

**LAURA:**

**E, pa, ja...ja se bavim...drugim ljudima.**

**ANDRE:**

**Drugim ljudima?**

**LAURA:**

**Da. Ja sam tu da pomognem onima kojima treba pomoć.**

**ANDRE:**

**(Ani) To zvuči kao one devojke što ti pokušavaš da mi uvališ. (pauza)**

**Mora biti da je težak taj posao. Provoditi ceo dan sa tim (pravi grimasu kao da je invalid) zar ne? Ja to ne bih mogao da podnesem.**

**LAURA:**

**A vi, čime se vi bavite?**

**ANDRE:**

**Ja sam plesač.**

**LAURA:**

**A tako!?**

**ANDRE:**

**Da.**

**ANA:**

**Tata...**

**ANDRE:**

**Šta je?**

**ANA:**

**Ti si bio inženjer.**

**ANDRE:**

**Šta ti znaš? (Lauri) Moja specijalnost je bila stepovanje.**

**LAURA:**

**Zaista?!**

**ANDRE:**

**To vas iznenađuje?**

**LAURA:**

**Pa, malo, da.**

**ANDRE:**

**A zašto? Ne možete da me zamislite kako stepujem?**

**LAURA:**

**Mogu, ali...oduvek sam obožavala stepovanje.**

**ANDRE:**

**I vi? Ja sam još uvek u treningu. Pokazaću vam jednom prilikom.**

**LAURA:**

**Biće mi zadovoljstvo.**

**(On ustane, napravi nekoliko beznadežnih koraka. Laura počne da se smeje. On stane.)**

**ANDRE:**

**Zašto se smejete?**

**LAURA:**

**(i dalje se smeje.) Ništa, onako, bez razloga. Izvinite.**

**(Andre počne takođe da se smeje.)**

**ANDRE:**

**Ne verujete mi?**

**LAURA:**

**Verujem. Verujem, samo...**

**ANDRE:**

**Samo šta?**

**LAURA:**

**To je samo...ovaj viski.**

**ANDRE:**

**Tako je, znam. Znam na koga me podsećate. Znam na koga me ona podseća.**

**ANA:**

**Na koga?**

**ANDRE:**

**Na Elizu. Da, tako je. Na Elizu, kad je bila u njenim godinama.**

**LAURA:**

**Na Elizu?**

**ANDRE:**

**To je moja druga ćerka. Mlađa. Anđeo. Zar ne?**

**ANA:**

**Otkud ja znam.**

**ANDRE:**

**Ali, tako je. Ima tu nešto.**

**ANA:**

**Možda malo.**

**ANDRE:**

**Ima nešto.Da.**

**LAURA:**

**Ah?**

**ANDRE:**

**Da. Taj manir....taj nepodnošljivi manir da se tako blesavo smeje. (svi prestanu da se smeju.pauza) Prodrmao sam vas, a? Ha, ha! Takav sam vam ja. Volim da iznenadim. To je posebna vrsta humora. (pauza.Andre je odjednom ozbiljan.)**

**Situacija je vrlo jednostavna, razumećete. Živeo sam u tom stanu...od vajkada. Jako sam vezan za taj stan. Ima trideset godina kako sam ga kupio. Mož’te da zamislite? Niste bile ni rođene. To je jedan veliki stan. Veoma lep. Veoma prostran. I u njemu sam bio vrlo srećan. Ukratko. Moja ćerka je jako zainteresovana za njega.**

**ANA:**

**Šta to pričaš?**

**ANDRE:**

**Moja ćerka smatra da ja ne mogu sam da se snađem. Pa se naselila kod mene. Kobajagi da bi mi pomogla. I to sa tim čovekom koga je tek upoznala, samo što se razvela, i koji jako loše utiče na nju, moram da vam kažem.**

**ANA:**

**Ma, šta to govoriš, tata?**

**ANDRE:**

**I sad hoće da me ubedi da ne mogu sam da živim. Sledeće će biti da me pošalje ko zna gde...Ustvari, ne, znam gde. Znam. To će biti očigledno mnogo praktičnije da bi se dokopala mog stana.**

**ANA:**

**Tata...**

**ANDRE:**

**Ali neće to tako biti. Bolje da vam kažem. Još nemam nameru da odem. Ne, bogami. Nameravam da vas nadživim. Dabome. Možda ne vas, za vas nisam siguran...Ali moju ćerku, svakako. Time ću poentirati. Ja ću nju da nasledim. Neće biti obrnuto. Održaću govor na njenoj sahrani.Podestiću sve koliko je bila manipulativna i bezdušna.**

**ANA:**

**Oprostite zbog ovoga, molim vas, gospođice.**

**ANDRE:**

**A što? Gospođica odlično razume. Ti si ta koja ne razumeš. (Lauri) Već mesecima pokušavam da joj objasnim da mogu sam da se snađem. Ali ona odbija da čuje. Odbija. A pošto ste vi sad ovde i posao vam je da pomažete ljudima, vi ćete mi pomoći da joj razjasnim neke stvari: nije mi potrebna njena pomoć, nije mi potrebna ničija pomoć i neću da izađem iz ovog stana. Hoću samo da mi se svi skinu sa grbače i da me ostave na miru. Ako biste bili ljubazni da joj to objasnite, biću vam veoma zahvalan. Eto tako. (dokrajči viski, ustane, izvadi iz džepa novčanicu i stavi je na sto kao da plaća račun.)**

**Kad smo kod te reči, bilo mi je zadovljstvo i sad vas ostavljam.**

**(izađe)**

**LAURA:**

**Nije bilo tek tako kad ste rekli da je malo na svoju ruku.**

**ANA:**

**Nije...mnogo mi je žao, oprostite. (deluje krajnje snuždeno)**

**LAURA:**

**Nemojte da se sekirate. Prirodno je da tako reaguje.**

**ANA:**

**Ne, žao mi je.**

**LAURA:**

**Biće sve u redu. Sigurna sam. Ne sekirajte se. (pauza) Sve će biti u redu.**

**ANA:**

**Mislite?**

**(pauza. Laura otpije malo viskija. Pauza. Mrak.)**

**ČETVRTA SCENA**

**(Ana je sama. Ali govori kao da nekom odgovara, kao da je na nekom ispitivanju)**

**ANA:**

**Nisam mogla da spavam. Toliko sam bila umorna, toliko iscrpljena da više uopšte nisam mogla da zaspim. I ustala sam. I otišla sam u njegovu sobu. U tatinu sobu. Tata je spavao. Delovao je kao neko dete. Imao je otvorena usta. Bio je spokojan. Tako spokojan. I ne znam šta me je odjednom spopalo, neki napad mržnje i stavila sam mu ruke na vrat. Nežno. Mogla sam da osetim pulsiranje njegovog srca pod šakama. Biloje kao neki leptirići to pulsiranje. I onda sam stegla. Šake. Jako sam stegla. Nije otvorio oči. Nije zatvorio usta. To je bio samo jedan loš trenutak. Nije trajao ni minut. Ni toliko. Loš trenutak. Trenutak kad je sve stalo. Ali je bilo na čudan način nežno. Nežno i sve je stalo...Kad sam opustila stisak, kad sam povukla ruke, osetila sam da više ne diše, da je sve najzad završeno. Kao da su leptiri odleteli. Da. Blago se smešio. Bio je mrtav. Bio je mrtav, ali imao se utisak kao da mi kaže: hvala.**

**(pauza. Mrak.)**

**PETA SCENA**

**(Ana postavlja sto za večeru dok Pjer čita novine. Pile u kujni samo što nije ispečeno. )**

**ANA:**

**Ne, to je sad prošlo. Čini mi se. Rekla je da će početi od sutra da dolazi.**

**PJER:**

**U kuću?**

**ANA:**

**Da.**

**PJER:**

**Još bolje.**

**ANA:**

**Da. Hteli smo da vidimo kako će proteći prvi dan. Toliko sam strepela da neće dobro proći. Ali, na kraju je sve ispalo dobro. Bio je šarmantan.**

**PJER:**

**Eto vidiš.**

**ANA:**

**Da. Ona deluje da je veoma nežna. I kompetentna. On je razno izvodio da je šarmira...**

**PJER:**

**Šta kažeš?**

**ANA:**

**Da. Trebalo je samo da vidiš...Rekao je da je bio plesač. Steper.**

**PJER:**

**(nasmeje se) Nije valjda...**

**ANA:**

**Da. Ona je počela da se smeje. Ali ne kao da mu se ruga, znaš. Ona je na izvestan način prostodušna. To mi se svidjelo. Ne znam kako to da ti objasnim. Kao da će biti u stanju da...kao da će se njih dvoje lepo složiti...(pauza) Rekao je da ga podseća na Elizu.**

**PJER:**

**Zbilja?! Koliko joj je godina?**

**ANA:**

**Ne znam. Tridesetak. Tako nešto.**

**PJER:**

**Je l’ lepa?**

**ANA:**

**Što pitaš? Zanima te?**

**(pauza)**

**PJER:**

**Šta ti je?**

**ANA:**

**Meni?**

**PJER:**

**Da. Deluješ čudno. Ako se to dobro završilo, to je dobra vest, zar ne?**

**ANA:**

**Da, da.**

**PJER:**

**Pa onda? Šta ti je? Reci mi.**

**ANA:**

**Ma, samo me je to...**

**PJER:**

**Šta ?**

**ANA:**

**Malopre...kad me nije prepoznao..kad sam otišla da kupim nešto za večeru. To me je...ne znam.**

**PJER:**

**Razumem.**

**ANA:**

**Teško mi je palo.**

**PJER:**

**Hajde, dođi da te zagrlim.**

**ANA:**

**Videla sam u njegovom pogledu da me nije prepoznao. Uopšte. Gledao me je kao nekog stranca.**

**PJER:**

**Na to mora da se navikneš.**

**ANA:**

**Teško ću moći na to da se naviknem.**

**PJER:**

**Meni se čini da se ti odlično snalaziš.**

**ANA:**

**Varaš se. Ponekad mi se čini da nikad neću uspeti da se snađem. I ne prestaje da priča o Elizi. Ne znam više šta tim povodom da mu kažem. Potpuno sam izgubljena.**

**PJER:**

**Hajde...**

**(pauza)**

**ANA:**

**Noćas sam imala užasan košmar. Sanjala sam da ga davim. (pauza. Ona se pribere.) Jesi stavio pile u rernu?**

**PJER:**

**Jesam. Biće gotovo za deset minuta. Jesi gladna?**

**ANA:**

**Nisam.(pauza.nasmeši mu se) A ti, kako je prošao tvoj dan?**

**(Uđe Andre, ne prepoznaje Pjera.Namršti se.) Tata, večera će biti spremna za deset minuta. Je l’ ti to odgovara?**

**ANDRE:**

**Vrlo dobro, draga. Baš mi odgovara, sasvim mi odgovara...ali ...Dobar dan.**

**(Pjer mu se rasejano nasmeši.)**

**ANA:**

**Jesi gladan, tata?**

**ANDRE:**

**Da,da. Ali...imamo goste večeras?**

**ANA:**

**Nemamo, što pitaš?**

**ANDRE:**

**Ništa, ništa...(zagleda se u Pjera. pauza)**

**PJER:**

**(Ani) Ništa naročito nije bilo. Imali smo nekoliko sastanaka. Ništa naročito. Još čekamo da nam Simon odgovori.To uvek traje duže nego što predvidiš. Nadam se da ćemo potpisati ugovor pre kraja meseca. A ti?**

**ANA:**

**Pa, ja sam, rekla sam ti, bila je Laura. Zar ne, tata? Bila je malopre Laura da nas poseti.**

**ANDRE:**

**Ko?**

**ANA:**

**Laura. Mlada žena koja je tu bila da nas vidi malopre.**

**ANDRE:**

**Ah, da.**

**ANA:**

**I posle sam ostala ovde.**

**PJER:**

**Nisi radila?**

**ANA:**

**Skoro ništa. Bila sam s tatom.**

**ANDRE:**

**Da li je neko video moj sat? Ne mogu da ga pronađem.**

**ANA:**

**Opet?**

**ANDRE:**

**Do malopre sam ga tražio.**

**ANA:**

**Mora da si ga stavio u svoj kredenac. Nisi? Na tvoje skriveno mesto ...**

**(Andre poskoči od straha da će Pjer čuti reč „kredenac“ i otkriti njegovo skrovište.)**

**ANDRE:**

**(govori da čuje Pjer) O čemu ti to, Ana? Stvarno ne razumem šta govoriš. Kakav kredenac?Hmm? Nema nikakvog kredenca. Ne postoji. Ne. Ne znam o čemu pričaš. (Ani, skoro šapatom) Možeš li da budeš malo diskretnija?**

**ANA:**

**(u pola glasa) Jesi pogledao u kredenac?**

**ANDRE:**

**Sad sam pogledao i nije tamo. Mora da sam ga negde zagubio. Ili mi ga je neko ukrao.**

**ANA:**

**Ma, nije.**

**ANDRE:**

**(šapuće nervozno) Kako „ma nije“? Svakako je negde taj sat! Nije odleteo! Zašto kažeš „ma nije“? Zašto to govoriš kad ga je možda neko ukrao? Moj sat.**

**ANA:**

**Hoćeš da ga ja potražim?**

**ANDRE:**

**Hoću. Ako ti nije teško. Zato što me sad to stvarno brine. Brine me. Gubim sve svoje stvari, pa se posle drugi njimasluže. Ako se ovako nastavi ostaću go do gole kože. Potpuno go. A ne znam više ni koliko je sati.**

**ANA:**

**Odmah se vraćam.**

**(Izađe. Pauza. Pjer čita novine. Andre ga posmatra izdaleka. Pročisti grlo da mu skrene pažnju, kao sa nekim koga ne poznajemo.)**

**ANDRE:**

**Hhh,kh...(Pjer ne reaguje) Hhhh, kh,kh (nema reakcije, Andre se još jače zakašlje.Pjer podigne oči sa novina) Da li vam smetam?**

**PJER:**

**Molim?**

**ANDRE:**

**Da vam ne smetam slučajno?**

**PJER:**

**A? Ne.**

**(pauza.Pjer nastavi da čita.)**

**ANDRE:**

**Znate li koliko je sati?**

**PJER:**

**Znam.**

**ANDRE:**

**Ah! Hvala najlepše. (pauza.Pjer i dalje čita.) Pa koliko je sati? Tačno?**

**PJER:**

**Sad će osam.**

**ANDRE:**

**Zar već? Treba da večeramo znači...**

**PJER:**

**Da. Čim pile bude pečeno. Za deset minuta.**

**ANDRE:**

**Imamo pile za večeru?**

**PJER:**

**Da. Ono što ga je Ana kupila malopre.**

**ANDRE:**

**Baš je lep taj vaš sat. Baš je...lep. Je l’...vaš? Mislim je l’ to vaš sat?**

**PJER:**

**Molim? Da.**

**ANDRE:**

**Mogu li da ga vidim?**

**PJER:**

**(pauza.Pjer podigne glavu s novina) I? Izgleda da je sve dobro prošlo?**

**ANDRE:**

**Da, odlično, A šta to?**

**PJER:**

**Pa taj vaš susret sa...pomoćnicom?**

**ANDRE:**

**Ah? Da. Jako dobro, jako dobro. Ona je baš...**

**PJER:**

**Podesća vas na Elizu kako sam čuo?**

**ANDRE:**

**A je l’?**

**PJER:**

**Ne znam ja. Nikad je nisam video.**

**ANDRE:**

**(još uvek gleda u Pjerov sat) Ne, sve je...sve je dobro prošlo. I Ana je izgleda zadovoljna. To je sve zbog nje, znate. Meni zapravo ne treba...ukratko, to je zbog Ane. Mogu li da ga pogledam? Vaš sat...**

**PJER:**

**U pravu ste, za Anu je jako važno da je sve dobro prošlo. Jer se ona, kao što znate, mnogo zbog vas sekira. kad se vi svađate sa...Uostalom, nadajmo se da će ovog puta sve da funkcioniše. Zar ne? Da ćete biti zadovoljni sa ovom ženom. Da ćete je malo ljubaznije dočekati. Šta vam je sa tim mojim satom?**

**ANDRE:**

**Ništa. ...Hteo sam da proverim da nije...lep je. Baš je lep. Jeste ga kupili?**

**PJER:**

**Molim?**

**ANDRE:**

**Ne, hoću da kažem...je l’ to poklon ili ste ga kupili?**

**PJER:**

**Kupio sam ga. Što pitate?**

**ANDRE:**

**Da nemate možda račun za taj sat...**

**PJER:**

**O čemu vi to?**

**ANDRE:**

**O vašem satu.**

**(pauza)**

**PJER:**

**A ja vam o Ani govorim.**

**ANDRE:**

**A vi je poznajete? Hoću da kažem, vi...Da, tačno, vi ste njen...Je l’ tako? Vi ste njen...(mala pauza) Ja sam njen otac. Drago mi je. Predpostavljam da ćemo se sretati. Ako ste vi njen novi...ako to potraje između vas. Što se mene i nje tiče, ne znam zašto, ali nikad nismo mogli da se usaglasimo.**

**(Pjer se izmakne od njega)**

**PJER:**

**Zašto to kažete?**

**ANDRE:**

**Samo kažem. Nikad se nismo slagali. Za razliku od Elize. Moje druge ćerke. Ona je divna. Ali ima već nekoliko meseci kako je nisam video. Mislim da je na putu. Ona putuje oko sveta. Veoma je uspešna, pa ne mogu da joj zamerim. Slikarka. Ona je slikarka. Tako da samim tim... Ali bio bih jako srećan ako jednog dana svrati da me vidi. Držaću je u zagrljaju satima, kao što sam to nekad činio kad je bila sasvim mala, a ona će me zvati tatice, tatice moj. Tako me ona zove. Baš je to lepo: „ tatice moj“?**

**PJER:**

**(pauza.Pjer polako počne da prilazi Andreu) Mogu li nešto da vas pitam?**

**ANDRE:**

**Da.**

**PJER:**

**(priđe mu skoro preteći blizu) Ali molim vas da mi iskreno odgovorite. Ništa posebno. Je l’ možete to da mi učinite?**

**ANDRE:**

**(uzdrman) Da...**

**PJER:**

**E,pa...(kratka pauza) Koliko dugo još nameravate da celom svetu jebete mater?**

**(mrak)**

**ŠESTA SCENA**

**(Ana i Andre. Ranije tog dana.)**

**ANA:**

**Moramo o nečemu da razgovaramo, tata.**

**ANDRE:**

**Evo ga, počinje.**

**ANA:**

**Zašto to kažeš?**

**ANDRE:**

**Draga moja kad ti neko kaže: moramo da razgovaramo, to znači da ima nešto neprijatno da ti kaže. Zar ne?**

**ANA:**

**Ne. Ne mora da znači.**

**(pauza)**

**ANDRE:**

**Pa? Šta si htela da mi kažeš?**

**ANA:**

**(procenjujući da možda nije dobar trenutak) Ne, ne, ništa. (pauza) Razgovarala sam sa Pjerom.**

**ANDRE:**

**Sa Pjerom?**

**ANA:**

**Sa Pjerom, tata. S njim sam razgovarala.**

**ANDRE:**

**S tvojim mužem?**

**ANA:**

**Tata, Pjer nije moj muž. Ja sam razvedena.**

**ANDRE:**

**Pa odluči se već jednom.**

**ANA:**

**Razvela sam se od Antoana ima tome pet godina. Sad živim sa Pjerom. To je čovek sa kojim živim.**

**ANDRE:**

**On mi se ne sviđa. Antipatičan tip. (pauza) ne misliš? Meni se on ne sviđa.**

**ANA:**

**Nije on nikakav tip, tata, to je čovek koga volim. (pauza) Ukratko, ja sam s njim razgovarala i... ti znaš da je to kad si došao u našu kuću bilo samo privremeno rešenje. Znaš to? To je bilo...dok se čekalo. Zato što si se svađao sa Izabelom. Ali...Kako da kažem? Pitam se da nije možda bolje...je l’ tebi udobno u tvojoj sobi? (pauza) udobno ti je u toj sobi?**

**ANDRE:**

**Jeste.**

**ANA:**

**Tako sam i mislila. I pitam se da li bi možda bilo bezbednije...bolje ako bi se ti tu sasvim preselio. Mislim: za stalno. Da budeš sa nama. Pod uslovom da tu bude neko da nam pomaže. (pauza) Tako ćemo se onda viđati svakodnevno. Biće lakše. Šta ti misliš? (pauza) Ja sam razgovarala sa Pjerom i on se slaže.**

**ANDRE:**

**Ali...ja sam mislio...mislio sam da ti hoćeš da živiš u Londonu.**

**ANA:**

**Ma, ne, tata. Zašto neprekidno pričaš o Londonu? Tu sam, u Parizu.**

**ANDRE:**

**Ja ništa ne razumem. Stalno se predomišljaš.**

**ANA:**

**Tata, nikad nisam htela da odem u London da živim.**

**ANDRE:**

**Jesi. Sama si mi rekla.**

**ANA:**

**Ali nisam...**

**ANDRE:**

**Žao mi je, Ana, ali rekla si. Pre neki dan. Zar si zaboravila? (pauza) Zaboravila si. Slušaj, Ana. Imam utisak da povremeno imaš problema sa pamćenjem. Ozbiljno ti kažem. Počinjem da se brinem.**

**ANA:**

**U svakom slučaju ne idem ni u kakav London.**

**ANDRE:**

**Tim bolje. Tamo neprekidno pada kiša, svaki dan.**

**ANA:**

**Ostajem ovde. Kao i Pjer.**

**ANDRE:**

**A ja?**

**ANA:**

**I ti takođe. Ti ćeš ostati ovde.**

**ANDRE:**

**A tvoja sestra? Gde je ona?**

**ANA:**

**Tata...**

**ANDRE:**

**Šta? (pauza) Kad bi znala koliko mi nedostaje...**

**(pauza. Mrak.)**

**SEDMA SCENA**

**(Predveče. Ana i Pjer su za stolom. Andre se pojavi sa kuhinjskih vrata, tako da ga Ana i Pjer ne primete.)**

**PJER:**

**On je bolestan, Ana. Bolestan je.**

**(istovremeno ga primete. Ana skoči. Neprijatna situacija.)**

**ANA:**

**Tata, što stojiš tu? Dođi, sedi. (on ne odgovara) Dođi. (ne reaguje) Tata...(pauza) Dođi, tata. (pauza) Dođi, sedi.**

**(pauza. Mrak.)**

**OSMA SCENA**

**(Naglo se upali svetlo. Ana, Pjer i Andre. Nekoliko trenutaka ranije te večeri. Večeraju.)**

**PJER:**

**I znači sve je dobro prošlo?**

**ANA:**

**Jeste. Odlično je prošlo. Je l’ se slažeš, tata?**

**ANDRE:**

**Molim?**

**ANA:**

**Da je dobro prošao tvoj susret sa Laurom...**

**ANDRE:**

**Da.**

**ANA:**

**Baš si je zasmejao.**

**ANDRE:**

**Ma nemoj?**

**ANA:**

**Jesi. Rekla je da si šarmantan. veoma šarmantan. Malo si na svoju ruku, ali si šarmantan. Baš je tako rekla. I doći će sutra ujutru. Počeće da radi u kući. (pauza) Hoćeš još da se poslužiš?**

**ANDRE:**

**Hoću, daj mi. Baš je dobro ovo pile. Zar ne? Gde si ga nabavila?**

**ANA:**

**Tu u blizini.**

**ANDRE:**

**Ah?**

**ANA:**

**Što Pitaš?**

**ANDRE:**

**Ništa, onako. Dobro je.**

**ANA:**

**Pjer?**

**PJER:**

**Ne, hvala. (sipa sebi još jednu čašu vina). Hoće ona tu da bude po ceo dan? Mislim...**

**ANA:**

**Da. Do šest.**

**PJER:**

**A posle?**

**ANA:**

**Kako to misliš?**

**PJER:**

**Posle šest?**

**ANA:**

**Pa, ja ću biti tu.**

**(pauza)**

**PJER:**

**(Andreu, s prebacivanjem) Jeste zadovoljni?**

**ANDRE:**

**U kom smislu?**

**PJER:**

**Imate ćerku koja se baš brine o vama. Imate sreće.**

**ANDRE:**

**I vi takođe imate sreće.**

**PJER:**

**Mislite?**

**(pauza. Ana ustane i odnese pile u kujnu.)**

**ANDRE:**

**Šta joj je?**

**PJER:**

**Ani? Premorena je. Nedostaje joj sunce.**

**ANDRE:**

**Treba da povedete računa o njoj, stari moj. Zašto negde ne otputujete?**

**PJER:**

**Zašto? Hoćete da vam kažem zašto? (pauza) Ponekad se pitam da ne radite to namerno.**

**ANDRE:**

**Šta?**

**PJER:**

**Ništa. (sipa još vina sebi) Trebalo je pre deset dana da otputujemo na Korziku.**

**ANDRE:**

**A je l’?**

**PJER:**

**Da. Ali morali smo u poslednjem trenutku da otkažemo. Znate zašto?**

**ANDRE:**

**Ne, zašto?**

**PJER:**

**Jer ste se vi pokarabasili sa Izabelom.**

**ANDRE:**

**Sa Izabelom?**

**PJER:**

**Sa ženom koja je trebalo da vas čuva. Pre Laure. Zaboravili ste? (pauza) Nismo mogli da otputujemo i da vas ostavimo samog u Parizu. Morali smo da otkažemo put i da vas dovedemo u svoju kuću. A sad izgleda da ćete i da ostanete ovde. Za stalno. Ako sam dobro razumeo...(pauza. Ani) Zaboravio je. Stvarno neverovatno.**

**ANA:**

**Prestani.**

**PJER:**

**Šta?**

**ANA:**

**Nemoj da budeš tako...**

**PJER:**

**Šta?**

**ANA:**

**Srakastičan.**

**PJER:**

**Baš naprotiv, Ana. izuzetno sam strpljiv. Izuzetno. Veruj mi.**

**ANA:**

**Šta hoćeš da kažeš?**

**PJER:**

**Ništa.**

**ANA:**

**Ne, reci mi. (pauza) Zašto kažeš da si previše strpljiv?**

**PJER:**

**Zato što mislim da bi neko drugi da je na mom mestu...**

**ANA:**

**Da?**

**PJER:**

**Neko drugi bi te naterao da...**

**ANA:**

**Da šta?**

**PJER:**

**Da uradiš ono što situacija zahteva, Ana. Što situacija zahteva.**

**ANA:**

**Što će reći?**

**PJER:**

**Znaš ti vrlo dobro.**

**(pauza)**

**ANDRE:**

**Gde je pile? Jesi odnela pile?**

**ANA:**

**Jesam. Jesi hteo još?**

**ANDRE:**

**Da. Je l’ u kujni?**

**ANA:**

**Idem da ti donesem.**

**ANDRE:**

**Neka, ja ću.**

**(on ustane i krene ka kujni. Pjer sebi dolije vino.)**

**ANA:**

**Zašto to pred njim govoriš?**

**PJER:**

**Šta sam rekao? (pauza) Uostalom on će i tako sve da zaboravi.**

**ANA:**

**To nije razlog.**

**(pauza)**

**PJER:**

**Slušaj...Potpuno razumem kako se osećaš.**

**ANA:**

**Ne razumeš.**

**PJER:**

**Naravno da razumem...Ono što ne razumem je...napokon, toliko mu činiš. I ja te zbog toga poštujem. Odlučila si da ga dovedeš ovde u kuću. Zašto da ne? Ali... Kako da kažem? Iskreno mislim da treba da uzmeš u obzir drugačije rešenje...on je potpuno izgubljen, Ana.**

**ANA:**

**Nemoj tako da govoriš.**

**PJER:**

**Kako da govorim? Kažem ti istinu. Treba se potpuno drugačije organizovati.**

**ANA:**

**Što će reći?**

**PJER:**

**On mora da bude smešten u instituciju.**

**ANA:**

**Misliš u bolnicu?**

**PJER:**

**Da. U neku specijalizovanu instituciju (pauza) I njemu bi bilo bolje.**

**ANA:**

**Zašto mi to danas govoriš? Kad će sutra ujutru...doći će ta...**

**PJER:**

**Da. U pravu si. Videćemo. Možda će s tom devojkom sve dobro da prođe.. Rekla si da imaš utisak da je dobra. Ali, veruj mi, dođe trenutak kad...koliko god ona bila dobra...On je bolestan, Ana. Bolestan je.**

**(Ana i Pjer istovremeno vide da je Andre ušao. Ana poskoči. Neprijatna situacija. Ponovo.)**

**ANA:**

**Tata. Što tu stojiš? Dođi, sedi. Dođi. (on ne reaguje) Tata...(pauza) Dođi tata. (pauza) Dođi da sedneš.**

**(On izađe bez reči, kao da je pošao na spavanje. Pauza. Mrak.)**

**DEVETA SCENA**

**(Malo kasnije u salonu. Pjer je sam. Ana se pojavi na vratima.)**

**PJER:**

**Je l’ zaspao?**

**ANA:**

**Jeste. Najzad.**

**PJER:**

**Kakav dan...**

**ANA:**

**Da.**

**(pauza)**

**PJER:**

**Kako si?**

**ANA:**

**(zamišljeno) Tražio je da mu otpevam uspavanku. Možeš da veruješ? Pitao me je...za jednu pesmicu. I odmah je sklopio oči i zaspao. Sa otvorenim ustima. Bio je spokojan. Tako spokojan.**

**(pauza)**

**PJER:**

**Je l’ čuo nešto.Mislim...**

**ANA:**

**Da. Pa video si. Tu je stajao. Da. Mora da je čuo.**

**PJER:**

**I ništa ti nije rekao?**

**ANA:**

**Nije. Delovao je jako tužno. Ličio je na malo dete. Kažem ti da mi je tražio da mu otpevam uspavanku. To me je rasplakalo.**

**PJER:**

**Razumem.**

**ANA:**

**Sećam se kakav je on bio čovek...Prosto sam ga se plašila kad sam bila mala. Da si samo znao. Bio je osoba sa autoritetom. A sada je tu, ja mu pevam uspavanku i on zaspi. Prosto ne mogu da verujem. To je tako tužno. (pauza. Vidi Pjerovu čašu sa vinom.) Je l’ ostalo još?**

**PJER:**

**Jeste. Hoćeš da ti sipam?**

**ANA:**

**Molim te. (on ustane i sipa joj) Baš je bio čudan večeras.**

**PJER:**

**Znaš šta mi je na pameti?**

**ANA:**

**To me brine.**

**PJER:**

**Nećeš ni o čemu drugom da pričamo?**

**ANA:**

**Hoću, hoću, izvini. (duga pauza. Napeto je.) Baš je dobro vino.**

**PJER:**

**Jeste.**

**(pauza. Nasmeše se jedno drugom. Tišina. Da li imaju bilo šta jedno drugom da kažu?)**

**ANA:**

**Mislila sam ponovo o tome što si rekao malopre... O...Kad si rekao da treba da ga stavimo u starački dom...**

**PJER:**

**Oh?**

**ANA:**

**Da. možda si u pravu. Možda imaš pravo na kraju krajeva.**

**(popije celu čašu vina. Pjer joj se nasmeši. Mrak.)**

**DESETA SCENA**

**(Isti salon koji nastavlja da se prazni od stvari. Andre se pojavi iz kujne. Jutro je. Ima u ruci šoljicu kafe.)**

**ANDRE:**

**Da li sam lepo spavao? Da li sam lepo spavao? Kako da znam? Rekao bih da jesam. Ah! Zaboravio sam da stavim šećer.Šećer!**

**GLAS ŽENE:**

**(iz kujne) Sad ću doneti.**

**ANDRE:**

**Da. Da stavim u...uvek pijem kafu sa šećerom. Ujutru. Stavim dve kocke šećera u kafu. Jednostavno je to: postoje dva tipa ljudi. Oni koji stavljaju šećer u kafu i ostali. Glavno je znati u koju kategoriju spadaš. Ja spadam u ove koji stavljaju šećer. U ... Žao mi je, ali tako je kako je. Dobro. Daj taj šećer.**

**GLAS ŽENE:**

**Da, da, evo me dolazim...**

**ANDRE:**

**Naravno da nisam dobro spavao. Imao sam košmar. Bio je jedan čovek koji se stvorio tu kod mene. Naleteo sam pravo na njega, a on se pravio da sam ja u njegovom stanu. Pretvarao se da je tvoj muž ili nešto slično. I pretio mi je. (odjednom ugleda neki nov komad nameštaja koji ne prepoznaje) Šta je sad ovo? Ko je ovo ovde stavio? Ana? Ali...Ana? Mogla si bar da me pitaš pre nego što doneseš...Ana?**

**LAURA:**

**Evo, donela sam šećer.**

**ANDRE:**

**(iznenađen što je vidi) A?**

**LAURA:**

**Da vam stavim dve kocke?**

**ANDRE:**

**Gde je Ana?**

**LAURA:**

**Izašla je.**

**ANDRE:**

**A, tako. Zar već?**

**LAURA:**

**Da.**

**ANDRE:**

**Pa koliko je to sati?**

**LAURA:**

**Uskoro će se vratiti. Idem da vam donesem lekove.**

**ANDRE:**

**Ne. Čekajte.**

**LAURA:**

**Šta? (pauza. On se koleba da li da joj pokaže svoje iznenađenje) Vratiću se. Samo da odem po vaše lekove.**

**(Ona izađe. Izgleda da ga sekira njeno prisustvo)**

**ANDRE:**

**Opet sam zagubio moj sat. Dođavola! Stvarno, ja, ja...trebalo je da se obučem pre nego što je došla...nisam baš za pokazivanje. Ovako u pidžami.**

**(Laura se vrati sa čašom vode) Koliko je sati?**

**LAURA:**

**Vreme je za lekove. Evo. Bolje da ih sad odmah uzmete. Tako ćemo s tim da završimo. Pa je l’ tako? Danas ima samo ova tri. Ova mala plava...Ona vam se sviđa, mala plava pilula. Vidite kako je lepe plave boje, zar nije?**

**ANDRE:**

**Mogu li nešto da vas pitam?**

**LAURA:**

**Da.**

**ANDRE:**

**Vi ste medicinska sestra?**

**LAURA:**

**Nisam.**

**ANDRE:**

**Pa što mi se onda obraćate kao da sam retardiran?**

**LAURA:**

**Ja?**

**ANDRE:**

**Da, vi.**

**LAURA:**

**Ali...baš naprotiv, ja...**

**ANDRE:**

**(imitira je) Mala plava pilula, mala plava pilula.**

**LAURA:**

**Oprostite, nisam htela da vas...**

**ANDRE:**

**To je veoma neprijatno. Videćete kad dođete u moje godine. To će brzo doći. Jako je neprijatno.**

**LAURA:**

**Molim vas izvinite. Ja...neće se ponoviti.**

**ANDRE:**

**(imitira) Mala plava pilula (ona mu pruži čašu vode) Niste ništa primetili?**

**LAURA:**

**U vezi sa čim?**

**ANDRE:**

**Šta mislite? O stanu?**

**LAURA:**

**Nisam. Šta je trebalo da primetim?**

**ANDRE:**

**Promenio se.**

**LAURA:**

**Mislite?**

**ANDRE:**

**Da. Ovaj komad nameštaja na primer. Ovo. Ko je to tu stavio?**

**LAURA:**

**Ne znam. Verovatno vaša ćerka.**

**ANDRE:**

**Pa dabome. Moja ćerka...naravno...Ipak je neverovatno! Više me niko ne pita za mišljenje. Znate li šta se tu planira? U vezi sa stanom?**

**LAURA:**

**Ne.**

**ANDRE:**

**E, ja znam. Imam oči da vidim i uši da čujem. Ja sve znam. (pauza) U svakom slučaju ja vam se izvinjavam ako sam bio malo...Da, možda sam malo...Previše...Ili možda nedovoljno...Ne?**

**LAURA:**

**Nema problema. Vaša ćerka me je upozorila. Rekla mi je da ste malo na svoju ruku.**

**ANDRE:**

**Ah?**

**LAURA:**

**(prostodušno) Da. I znate šta sam joj ja rekla?**

**ANDRE:**

**Ne znam...**

**LAURA:**

**Rekla sam: tim bolje.**

**ANDRE:**

**Ah! Baš lepo.Koliko samo ličite na Elizu, pa to je ludnica. Na moju drugu ćerku. Ne na Anu. Na onu drugu. Onu koju volim.**

**LAURA:**

**Ana mi je rekla šta joj se desilo. Jako mi je žao. Nisam znala.**

**ANDRE:**

**Šta to?**

**LAURA:**

**Pa ta nesreća.**

**ANDRE:**

**Kakva nesreća?**

**LAURA:**

**Molim?**

**ANDRE:**

**O čemu pričate?**

**LAURA:**

**(okleva) Ni o čemu...(pauza) Jeste li popili lekove? Pa da posle odemo da se obučemo.**

**ANDRE:**

**Vidite.**

**LAURA:**

**Šta?**

**ANDRE:**

**Vidite. Pa to što ste malopre rekli...**

**LAURA:**

**Pa dobro...**

**ANDRE:**

**Obraćate mi se kao da sam retardiran.**

**LAURA:**

**Ne uopšte.**

**ANDRE:**

**O, da!**

**LAURA:**

**Ne, samo sam...**

**ANDRE:**

**„Da posle odemo da se obučemo“ „Mala plava pilula“...(pauza) Ali ja sam veoma inteligentan. Veoma. Ponekad i samog sebe iznenadim. Imajte to na umu, razumete?**

**LAURA:**

**Da, ja ću...Imaću to na umu.**

**ANDRE:**

**Hvala. (pauza) Istina je. Jako sam...Samog sebe ponekad iznenadim. Imam slonovsko pamćenje. (pauza. Andre traži još bolji izraz) Životinjsko.**

**LAURA:**

**Da, da. (on popije vodu bez lekova) Zaboravili ste lekove!**

**ANDRE:**

**(pogleda u svoj dlan) Pazi stvarno! Šta li lekovi rade ovde?**

**LAURA:**

**Doneću vam još jednu čašu vode.**

**ANDRE:**

**Ne, ne. Nema potrebe. Progutaću ih sa...**

**LAURA:**

**S čim?**

**ANDRE:**

**Videćete. Sa kafom.**

**LAURA:**

**Jeste li sigurni?**

**ANDRE:**

**Naravno.**

**LAURA:**

**Mnogo je lakše sa...**

**ANDRE:**

**Nije. Evo, gledajte. Opa.(započne nešto što mu se čini kao mađioničarski trik) Sad ćete da vidite. Je l’ gledate? Pažnja! Stavljamih u kljun. Gledajte sad, evo ga, hop! Već su u mojim ustima. Jeste videli? Jeste videli? Jeste videli?**

**LAURA:**

**Da, da..vidim.**

**ANDRE:**

**Odlično. A sada, kafa. Pažnja!...Hop! (proguta lekove) I gotovo!**

**LAURA:**

**Bravo!**

**ANDRE:**

**(skromno) U mladosti sam malo radio u cirkusu.**

**LAURA:**

**Stvarno?**

**ANDRE:**

**Da. Bio sam veoma nadaren. Naročito za mađioničarske trikove. Je l’ volite magiju? Hoćete da vam malo pokažem?**

**LAURA:**

**Ali prvo da se obučete.**

**ANDRE:**

**Sad?**

**LAURA:**

**Da.**

**ANDRE:**

**(duri se kao dete) Ali ne sad, ne sad...**

**LAURA:**

**Sad odmah.**

**ANDRE:**

**Ma ne.**

**LAURA:**

**Ma da.**

**ANDRE:**

**A što uopšte da se oblačim? Kad ću opet večeras da obučem pidžamu, zar ne? Bolje da ne gubim vreme na to.**

**LAURA:**

**To je tačno, ali ako ostanete u pidžami nećemo moći da izađemo napolje.**

**ANDRE:**

**Gde to hoćete da idete?**

**LAURA:**

**U park. Danas je lepo vreme.**

**(odjednom uđe neki čovek sa šoljom kafe u ruci)**

**ČOVEK:**

**Je l’ sve u redu?**

**LAURA:**

**Kako da ne. Sad ćemo da se obučemo.**

**ANDRE:**

**Ali...**

**LAURA:**

**Hajdete sa mnom.**

**(Andre ne razume šta taj čovek radi tu kod njega)**

**ČOVEK:**

**Je l’ sve u redu, Andre? (Andre se ukoči, ne odgovara) Nešto ne valja?**

**ANDRE:**

**Ne, ne, sve je...**

**ČOVEK:**

**Baš sam hteo da porazgovaram s vama.**

**ANDRE:**

**Sa mnom?**

**ČOVEK:**

**Da.**

**LAURA:**

**U tom slučaju ja ću...spremiću vam stvari.**

**ANDRE:**

**(uplašen) Ne idite, čekajte...**

**LAURA:**

**Odmah ću se vratiti.**

**ANDRE:**

**Ne ostavljajte me samog ovde.**

**LAURA:**

**A?Ali tu ću biti u drugoj sobi. I odmah se vraćam.**

**(Laura izađe. Andre je prepadnut kao da ga prisustvo tog stranca plaši. Sve se ponovi kao u sceni 5)**

**ČOVEK:**

**Mogu li nešto da vas pitam?**

**ANDRE:**

**Da.**

**(Čovek priđe Andreu. To deluje skoro preteće)**

**ČOVEK:**

**Ali voleo bih da mi iskreno odgovrite. Ništa specijalno...Možete li to da mi učinite?**

**ANDRE:**

**(poljuljan) Da...**

**ČOVEK:**

**E, pa onda....(pauza)Koliko dugo još nameravate da celom svetu jebete mater?**

**ANDRE:**

**Ja?**

**ČOVEK:**

**Da, vi. Zanima me koliko još dugo nameravate sve da nas kinjite? (pauza) Da li imate nameru i dalje da upropašćujete život svojoj ćerki? Ili je suviše da se ponadamo da ćete početi suvislo da se ponašate u skorijoj budućnosti?**

**ANDRE:**

**Ali...o čemu vi to?**

**ČOVEK:**

**O vama, Andre. O vama. O vašem ponašanju. (udari mu ćušku)**

**ANDRE:**

**Ama šta to radite? Ja ne dozvoljavam.**

**ČOVEK:**

**Vi ne dozvoljavate?**

**ANDRE:**

**Ne.**

**ČOVEK:**

**I šta ćete ako ponovim ovo?**

**ANDRE:**

**Ja...**

**ČOVEK:**

**Da?**

**ANDRE:**

**Moraćete sa mnom da se obračunate. Fizički.**

**ČOVEK:**

**Vi me to izazivate? (pauza) Vidite ima nešto što ja takođe ne dozvoljavam. A to je da me zajebavaju.Posle izvesnih godina.(nasmeje se i opet mu lupi ćušku)**

**ANDRE:**

**Prestanite! Čujete li! Smesta prestanite!**

**(čovek i dalje ima taj preteći osmeh na licu. Andre pred njim deluje bespomoćno)**

**ČOVEK:**

**Da. To ne podnosim. Nalazim da je to nepristojno. U vašim godinama. (ponovo ga ćušne, treći put)**

**ANDRE:**

**Prestanite! Jeste čuli, prestanite!**

**ČOVEK:**

**U redu, prestaću. Ako tim tonom budete govorili. Ali, nadam se da sam bio sasvim jasan? Da ste primili poruku. U suprotnom ću biti prinuđen da...**

**ANDRE:**

**Da šta? (pauza) Šta?**

**ČOVEK:**

**Šta mislite?...**

**(Podigne ruku kao da će opet da ga udari, i Andre podigne ruke da zaštiti lice. Ostane neko vreme u toj ponižavajućoj odbrambenoj poziciji. Potom dođe Ana iz kuhinje, kao u nastavku 5 scene. Promena ambijenta. Ona donosi pile.)**

**ANA:**

**Dobro. Nisam pronašla tvoj sat, tata. Posle ćemo da ga potražimo, pošto je sad pile pečeno. Možemo da sednemo za sto. (pogleda svog oca) Tata. Tata, šta se desilo?**

**(mrak)**

**JEDANAESTA SCENA**

**(Skoro odmah posle prethodne scene. Andre u odbrambenoj i Pjer u poziciji čoveka iz prethodne scene. Ana uđe sa posudom u kojoj je pečeno pile. Ponavljanje.)**

**ANA:**

**Šta je bilo?**

**PJER:**

**Ne znam.**

**(ona spusti pile na sto i pođe ka ocu koji je ostao u stavu kao da se brani od udarca)**

**ANA:**

**Tata...tata...Šta ti je? Pogledaj me. Jesi dobro? Šta je bilo?**

**ANDRE:**

**Ja...**

**ANA:**

**Šta ti se desilo? (on zajeca) Je l’ to zbog sata? Je l’ zato, tata? Ma, naći ćemo ga, obećavam ti. U redu? Obećavam. Nisam imala vremena da ga stvarno potražim. Ali naći ćemo ga. U redu? De,de. Nemoj da plačeš. (dok govori zagrli ga i miluje ga po glavi. Gleda u Pjera sa izvesnom zabrinutošću. Pjer potom sedne za sto i sipa sebi vino.) Sve će biti u redu. Je l’ tako? De, de...sve je će biti dobro. Biće dobro. Sad ćemo da jedemo pile. Je l’ tako? Ti voliš pile, pa zar ne, tata?**

**ANDRE:**

**Ali koliko je sati?**

**ANA:**

**Osam uveče je. Vreme je da večeramo.**

**ANDRE:**

**Uveče je?**

**ANA:**

**Da, tata.**

**ANDRE:**

**Ali ja sam mislio da je jutro. Tek sam ustao. Pa, vidi, još sam u pidžami.**

**ANA:**

**Ne, veče je i spremila sam ti prečeno pile. Hajde dođi da jedemo. Dođi. Dobri moj tata. Tatice moj.**

**(on deluje izgubljeno. Pauza. mrak)**

**DVANAESTA SCENA**

**(Malo kasnije u salonu. Andre je već legao da spava. Pjer i Ana. Ponavljanje.)**

**ANA:**

**Je l’ ostalo nešto?**

**PJER:**

**Jeste.Hoćeš da ti sipam?**

**ANA:**

**Molim te. (on ustane i naspe joj čašu vina) Baš je bilo čudno večeras.**

**PJER:**

**Ti znaš šta ja o tome mislim.**

**ANA:**

**To počinje da me brine.**

**PJER:**

**Je l’ možemo o nečem drugom da pričamo?**

**ANA:**

**Da. Izvini. (pauza.Jako duga. Napeto je) Dobro je ovo vino.**

**PJER:**

**Jeste.**

**(pauza. Nasmeše se jedno drugom. Tišina)**

**ANA:**

**Razmislila sam o onom što si rekao malopre. O.... Kad si rekao da treba da ga smestimo u starački dom...**

**PJER:**

**Ah?**

**ANA:**

**Da. Pomislila sam da si možda u pravu. Možda si u pravu u suštini.**

**PJER:**

**Verujem da jesam.**

**ANA:**

**Toliko me je zabolelo da ga vidim onakvog večeras.**

**PJER:**

**Da.**

**ANA:**

**Imala sam utisak da si ga ti preplašio.**

**PJER:**

**Znam.**

**ANA:**

**I mene plašiš.**

**(pauza. On se začudo nasmeje)**

**PJER:**

**Hajde nemoj da govoriš gluposti. Veruj mi da je to dobra odluka. Moći ćemo kasnije malo da odahnemo. Da negde otputujemo. Zar ti se ne putuje?**

**ANA:**

**Gde?**

**PJER:**

**Bilo gde. Negde daleko. Nas dvoje. Da malo proživimo...(pauza) Nemaš nikakvog razloga da se osećaš krivom, veruj mi. Besmisleno je.**

**ANA:**

**Smisao? A šta ima smisla?**

**PJER:**

**Da budemo srećni. Da budemo zajedno. Da smo živi.**

**(ona ga poljubi.mrak)**

**TRINAESTA SCENA**

**(Sutradan ujutru. Stan je sad skoro potpuno prazan. Andre je sam u salonu. Odjednom naiđe Ana)**

**ANA:**

**Već si ustao?**

**ANDRE:**

**Nisam ni spavao.**

**ANA:**

**Cele noći?**

**ANDRE:**

**Da. Nisam trenuo.**

**ANA:**

**Zašto? Nije ti bilo dobro?**

**ANDRE:**

**Jesi videla?**

**ANA:**

**Šta ?**

**ANDRE:**

**Kako šta? Osvrni se oko sebe. Skoro da nema nameštaja.**

**ANA:**

**Pa šta?**

**ANDRE:**

**Pa šta? Neko nas je opljačkao.**

**ANA:**

**Ma nije.**

**ANDRE:**

**Pa vidiš li da nema skoro ničeg?**

**ANA:**

**Uvek je tako bilo, tata. Tako je uređen stan.**

**ANDRE:**

**Misliš?**

**ANA:**

**Naravno. Uvek je tako bilo.**

**ANDRE:**

**Žao mi je, ali grdno grešiš.**

**ANA:**

**Ne sviđa ti se? Suviše ti je prazno?**

**ANDRE:**

**Bolje reći grozno. Ko je to uradio? Ko je tako uredio stan?**

**ANA:**

**Pa ja, tata.**

**ANDRE:**

**Stvarno? Ali nema ništa.**

**ANA:**

**Znam. Ja tako volim. Dobro. Moram da popijem kafu. Hoćeš i ti?**

**ANDRE:**

**Ovde je bilo nameštaja. Sećam se. Svuda je bio nameštaj.**

**ANA:**

**Brkaš sa tvojim stanom, tata. Ovde je uvek bilo ovako. Dobro. Idem po kafu. A posle, idemo da se obučemo.**

**(Ana izađe)**

**ANDRE:**

**Zar već?**

**ANA off:**

**Da. Imaćeš posetu danas. Je l’ se sećaš?(pauza. off) Tata, je l’ se sećaš?**

**ANDRE:**

**Prestani s tim običajem da mi sve sto puta ponavljaš, draga moja, zamorno je. Samo zvocaš, zvocaš, zvocaš. Ne prestaješ da zvocaš. Naravno da se sećam. Kako bih mogao da zaboravim kad neprestano pričaš o tome.**

**ANA:**

**(vrati se) Izvini. Samo sam htela da budem sigurna da se sećaš. Sad će ona, samo što nije.**

**ANDRE:**

**Zar već?**

**ANA:**

**Da. Treba da dođe kad ti doručkuješ. Hoćeš pre toga jednu kafu?...**

**ANDRE:**

**Sanjao sam je noćas.**

**ANA:**

**Lauru??**

**ANDRE:**

**Da. Bar mi se tako čini.Prividelo mi se njeno lice. (Ana mu se smeši) Znaš kako me neobično podseća na tvoju sestru...**

**ANA:**

**Laura? Da. Rekao si to već.**

**ANDRE:**

**Tebi se ne čini da liči?**

**ANA:**

**A? Pa, možda. (pauza) U svakom slučaju meni je milo da ti se ona sviđa. Deluje zaista da je vrlo fina. Hoću da kažem: nežna. I kompetentna. Lepo će se brinuti o tebi.**

**ANDRE:**

**Da. Baš mi se sviđa.**

**ANA:**

**Dobro. Hajde onda da se obučemo pre nego što dođe, važi?**

**ANDRE:**

**Ko?**

**ANA:**

**Laura. Nova pomoćnica. Ova koja ti se sviđa.**

**ANDRE:**

**A, da, da,da.**

**ANA:**

**Bolje da je dočekaš u sakou.**

**ANDRE:**

**I u pantalonama.**

**ANA:**

**Njoj se mnogo dopalo kako ste se neki dan upoznali. Ona misli da si veoma...**

**ANDRE:**

**Veoma?**

**ANA:**

**Ne sećam se više koju je reč tačno upotrebila... Ah, da! Šarmantan. Rekla je da si veoma šarmantan.**

**ANDRE:**

**A je l’?**

**ANA:**

**Pa, imao si ceo jedan nastup.**

**ANDRE:**

**Stvarno?**

**ANA:**

**Da. Rekao si joj da znaš da plešeš. Da si steper.**

**ANDRE:**

**Ja?**

**ANA:**

**(smeje se) Da, ti.**

**ANDRE:**

**(sa dečijim osmehom) I šta je ona rekla na to?**

**ANA:**

**Rekla je da će mnogo voleti da joj jednog dana pokažeš to igranje.**

**ANDRE:**

**To je smešno. Nisam ni znao da znam da stepujem. Jesi ti znala?**

**ANA:**

**Nisam.**

**ANDRE:**

**Izgleda da imam neke skrivene talente.**

**ANA:**

**Pa, verovatno.**

**ANDRE:**

**Znam da stepujem?**

**(pauza.On se zamisli. Zvono na vratima)**

**ANA:**

**Ah!**

**ANDRE:**

**Je l’ to ona?**

**ANA:**

**Sigurno.**

**ANDRE:**

**Ali...zar već? Nisam još spreman. Nisam se obukao.**

**ANA:**

**Nema veze. Obući ćeš se posle.**

**ANDRE:**

**Ma ne. Ja...moram pantalone da obučem. Ana, Ana, nisam u pristojnom stanju.**

**ANA:**

**Nije ništa strašno. (krene prema vratima)**

**ANDRE:**

**Kako nije, strašno je.**

**ANA:**

**Obući ćeš se posle. Pred vratima je žena.**

**ANDRE:**

**Ana.**

**ANA:**

**Molim?**

**ANDRE:**

**Ne ostavljaj me ovako. Šta će da pomisli o meni? Moram da se obučem. Gde mi je odeća?**

**ANA:**

**Tata.Nemoj stalno da komplikuješ. Posle ćemo se obući. Nema razloga da brineš.**

**ANDRE:**

**Biće me sramota...**

**ANA:**

**Neće...**

**ANDRE:**

**Hoće. U pidžami sam, zar ne vidiš? Moram pantalone da obučem.**

**(Drugi put zvoni. Ana otvori. Uđe neka žena)**

**ANA:**

**Dobar dan.**

**ŽENA:**

**Dobar dan. Da ne kasnim?**

**ANA:**

**Ne, ne, ni slučajno. Uđite, uđite.**

**(žena uđe)**

**ŽENA:**

**Hvala.**

**ANDRE:**

**Ali...Ko je to?**

**ANA:**

**Mi smo vas očekivali. Uđite. Hvala vam što ste poranili.**

**ŽENA:**

**(Andreu) Dobar dan, Andre.**

**ANDRE:**

**Ali, Ana, to nije ona.**

**ANA:**

**Tata. (ženi) Hoćete nešto da popijete? Kafu možda?**

**ŽENA:**

**Ne, hvala.**

**ANA:**

**Jeste li doručkovali? Smestite se. Ja...**

**ANDRE:**

**Neću nju. Gde je ona koja mi se sviđa? Gde je?**

**ANA:**

**Ali, tata...šta pričaš to? Kaži dobar dan Lauri.**

**ANDRE:**

**Ovde nešto nema smisla, ne uklapa se! Ne uklapa se!**

**(pauza.)**

**ŽENA:**

**Da li me sećate? Upoznali smo se pre neki dan. (pauza) Taman smo počeli da se upoznajemo...(pauza. Andre je u panici. Uzmakne jedan korak) I rekla sam vam da ću doći ponovo...da malo vidim kako vi živite i da li mogu da pripomognem...(pauza) Sećate se? (pauza) Zar se ne sećate? (pauza) Andre? Sećate se? (pauza) Sećate se?**

**(pauza. mrak)**

**ČETRNAESTA SCENA**

**(Odmah zatim. Nema nameštaja. Tu je Žena.)**

**ANA:**

**Moram da porazgovaram s tobom, tata (pauza.Andre deluje preplašeno.) Razgovarala sam s Pjerom.**

**ANDRE:**

**Sa Pjerom?**

**ANA:**

**Sa Pjerom, tata. Sa njim sa razgovarala.**

**ANDRE:**

**Meni se taj tip uopšte ne sviđa.**

**ANA:**

**Nije to nikakv tip, tata. To je čovek koga volim. (pauza) Ukratko. Pričala sam mu o...Ti znaš kako si u početku...Kako da kažem? Pitam se da nije možda bolje da...Šta misliš o ovoj sobi? (pauza) A? Sasvim je prijatna, zar ne?**

**ŽENA:**

**Prozori gledaju na park.**

**ANA:**

**Da. Vrlo je lapo. Kao u hotelu, zar ne?**

**ŽENA:**

**Tako kažu stanari.**

**ANA:**

**Mislila sam da će možda bolje da ti bude ovde.**

**ANDRE:**

**Gde to?**

**ANA:**

**Ovde. Čini mi se da bi ovde moglo da ti bude umirujuće...lepše ako donesemo zajedničku odluku da se ovde preseliš.(pauza) Kako ti se čini?**

**ANDRE:**

**A ti? Šta ćeš ti da radiš? Gde ćeš da spavaš? U kojoj sobi?**

**ANA:**

**Sećaš se da sam ti rekla da ću da odem u London da živim ?**

**ANDRE:**

**Ne, ne ideš.**

**ANA:**

**Idem. Zar se ne sećaš? Rekla sam ti...sećaš se?**

**ANDRE:**

**Ali ti si mi rekla da...Jesi sigurna?**

**ANA:**

**Da.**

**ANDRE:**

**Rekla si da ćeš ostati sa mnom ovde...**

**ANA:**

**Ne, moram da idem. To je važno. Već sam ti to objasnila. Ali dolaziću da te vidim. Vikendima.**

**ANDRE:**

**A ja?**

**ANA:**

**Ti ćeš da ostaneš ovde, u Parizu.**

**ANDRE:**

**Potpuno sam? (pauza) A tvoja sestra? Gde je ona?**

**ANA:**

**Tata...**

**ANDRE:**

**Šta? (pauza) Kad bi znala koliko mi ona nedostaje...**

**ANA:**

**I meni nedostaje, tata. Svima nam nedostaje.**

**(Andre je pogleda pažljivo, načini pokret, možda kao da je pomiluje, kao da je najzad razumeo nešto što ne sme da bude izgovoreno. Pauza.mrak.)**

**PETNAESTA SCENA**

**(jedan beli krevet kao bolnički. Andre ne zna gde je. Potom uđe Žena u beloj bluzi)**

**ŽENA:**

**Jeste lepo spavali?**

**ANDRE:**

**Šta radim ja ovde?**

**ŽENA:**

**Vreme je.**

**ANDRE:**

**Nisam vas pitao za vreme. Pitao sam vas šta ja radim ovde?**

**ŽENA:**

**Kako to mislite?**

**ANDRE:**

**(ustane iz kreveta) Ko je stavio ovaj krevet ovde? Na sred salona? Ana? To je stvarno koješta. Izvinte što vam to kažem, ali ovo je koješta.**

**ŽENA:**

**Nemojte da se uzbuđujete.**

**ANDRE:**

**Ne uzbuđujem se. Samo kažem da se krevet ne stavlja po sred salona. To nema smisla. Gde je Ana?**

**ŽENA:**

**Uzmite, evo, donela sam vam vaše lekove.**

**ANDRE:**

**Skinite mi se sa tim vašim lekovima! Šta ste vi, medicinska sestra?**

**ŽENA:**

**Da.**

**ANDRE:**

**(najzad shvati s kim priča) Ah!, pa vi ste....ah!...naravno. Vi ste medicinska sestra.**

**ŽENA:**

**Jesam.**

**ANDRE:**

**A, pa da! Rekao bih. Tako delujete. Kao medicinska sestra. I šta radite ovde?**

**ŽENA:**

**Molim?**

**ANDRE:**

**Šta radite ovde?**

**ŽENA:**

**Brinem se o vama.**

**ANDRE:**

**Vidi bogati! Vi se brinete o meni?**

**ŽENA:**

**Da.**

**ANDRE:**

**Prvi put čujem! A otkad to?**

**ŽENA:**

**Ima nekoliko nedelja.**

**ANDRE:**

**Nekoliko nedelja? Drago mi je da to čujem. Pa to je neverovatno! Meni u toj kući niko ništa ne govori.Stalno me dovode pred svršen čin. Moraću ozbiljno da porazgovaram sa Anom. Ovo ovakovišene može. Ovo počinje da biva... A taman sam mislio da nam je došla nova.**

**ŽENA:**

**Nova?**

**ANDRE:**

**Da. Nova paziteljka. (pauza) Ona što me podseća na Elizu. Moju drugu ćerku. (pauza) Upoznao sam je pre neki dan, zar ne?**

**ŽENA:**

**Dobro. Jeste uzeli lekove?**

**ANDRE:**

**Trebalo je da počne danas da dolazi. Laura. Zar ne?**

**ŽENA:**

**Andre, bojim se da ste nešto pobrkali.**

**ANDRE:**

**Ama, ona što me podseća na Elizu..**

**ŽENA:**

**(s nestrpljenjem) Dobro.**

**ANDRE:**

**Da, dobro, u redu je. Treba da uzmem lekove. Ne sme minut da se zakasni, je l’ tako? (pauza. On čeka.) Koliko je sati?**

**ŽENA:**

**Vreme je za lekove.**

**ANDRE:**

**Zagubio sam svoj sat. Da ne znate možda gde je...? Izgubio sam svoj sat..Ana? Ana?**

**ŽENA:**

**Vaša ćerka nije ovde, Andre.**

**ANDRE:**

**Ah! Pa gde je? Je l’ izašla?**

**ŽENA:**

**Da li se sećate da je vaša ćerka otišla u London da živi...**

**ANDRE:**

**Šta? Samo je razmišljala o tome da se preseli. Ali onda je odlučila da ostane.**

**ŽENA:**

**Već nekoliko meseci živi tamo.**

**ANDRE:**

**Moja ćerka? U Londonu? Pa tamo stalno pada kiša.**

**ŽENA:**

**Gledajte, juče smo ponovo zajedno čitali razglednicu koju vam je poslala. Je l’ se sećate?**

**ANDRE:**

**Šta pričate?**

**ŽENA:**

**Pogledajte. (pokazuje mu razglednicu koju on čita) Svaki dan vam je pokažem. Trebalo bi da ste do sad zapamtili. Ona živi u Londonu, zato što je srela nekog čoveka koji se zove Pjer i sa kojim živi. Ali bila je već nekoliko puta da vas vidi.**

**ANDRE:**

**Ana?**

**ŽENA:**

**Da. Dođe ponekog vikenda. Dođe ovde. Pa se onda šetate po parku. Ona vam priča kako živi, šta radi. Prošli put vam je donela čaj. Zato što vi volite čaj.**

**ANDRE:**

**Ja? Ja mrzim čaj. Ja pijem samo kafu.**

**ŽENA:**

**Ali to je vrlo fini čaj.**

**(Uđe Čovek takođe u beloj košulji)**

**ČOVEK:**

**Je l’ sve u redu?**

**ŽENA:**

**Jeste. Sad ćemo da se obučemo.**

**ČOVEK:**

**Je l’ sve u redu?**

**(Andre ne odgovara. Čovek preda ženi jedan dokument da potpiše.)**

**ŽENA:**

**Eto.**

**ČOVEK:**

**Hvala. Prijatan dan.**

**ŽENA:**

**Doviđenja.**

**ANDRE:**

**A taj tu, ko je?**

**(čovek izađe)**

**ŽENA:**

**Ko?**

**ANDRE:**

**Pa ovaj...što je sad izašao.**

**ŽENA:**

**To je Olivije.**

**ANDRE:**

**Olivije?**

**ŽENA:**

**Da.**

**ANDRE:**

**Jeste sigurni?**

**ŽENA:**

**Jesam. Zašto?**

**ANDRE:**

**Ništa, onako. Ali...kako da kažem? Šta on radi ovde? Mislim...kod mene. Da li ga ja poznajem?**

**ŽENA:**

**Da. To je Olivje. Svaki dan ga viđate.**

**ANDRE:**

**A, tako. Ali vi...**

**ŽENA:**

**Šta?**

**ANDRE:**

**Oprostite što ću da vas pitam, nego imam jednu prazninu tu...Dakle, vi...vi...ko ste vi ustvari?**

**ŽENA:**

**Ja sam Martina.**

**ANDRE:**

**Martina. Tako je. Da,da,da. Martina. A on, on je Olivije.**

**ŽENA:**

**Tako je.**

**ANDRE:**

**Dobro, dobro. A...ja?**

**ŽENA:**

**Vi, šta?**

**ANDRE:**

**Da, ja...ko sam onda ja?**

**ŽENA:**

**Vi? Vi ste Andre.**

**ANDRE:**

**Andre?**

**ŽENA:**

**Da.**

**ANDRE:**

**Jeste sigurni?**

**ŽENA:**

**(zabavlja se) Sigurna sam.**

**ANDRE:**

**Lepo je ime Andre...zar ne?**

**ŽENA:**

**Mnogo je lepo to ime.**

**ANDRE:**

**Majka mi je dala ime. Bar predpostavljam. Jeste je poznavali?**

**ŽENA:**

**Koga?**

**ANDRE:**

**Moju mamu.**

**ŽENA:**

**Nisam.**

**ANDRE:**

**Ona je bila tako... Imala je krupne oči. Ponekad...vidim njeno lice. Nadam se da će doći da me poseti s vremena na vreme. Mamica. Ne? Rekli ste da će možda ponekog vikenda da dođe...**

**ŽENA:**

**Vaša ćerka?**

**ANDRE:**

**(odjednom ga obuzme veliki jad) Ne, nego moja mama.Ja... Hoću moju mamu. Hoću moju mamu. Hoću...da odem odavde. Nek neko dođe po mene.**

**ŽENA:**

**Dobro, de,de...**

**ANDRE:**

**Hoću moju mamu. Nek dođe po mene. Hoću da idem kući.**

**(počne da jeca)**

**ŽENA:**

**Ali...Šta vas je spopalo? Andre...Andre...Šta vam je? Dođite. Dođite kod mene. Kažite mi šta je bilo?**

**ANDRE:**

**Ja...**

**ŽENA:**

**Da?**

**ANDRE:**

**Izgleda mi...izgleda mi da sam izgubio sve moje listove jedan za drugim.**

**ŽENA:**

**Listove? Šta to govorite?**

**ANDRE:**

**Ali grane! I vetar...ne razumem više šta se dešava. Da li vi razumete šta se dešava? Sa mojim stanom? Tamo nemate gde glavu da spustite. Ja znam gde mi je sat. Na ruci mi je. To znam. Da mogu da putujem. Da nije tako ne bih uopšte znao u koje vreme treba da...**

**ŽENA:**

**Sad ćemo da se obučemo, je l’ tako?**

**ANDRE:**

**Da.**

**ŽENA:**

**Prvo ćemo da se obučemo, pa ćemo u šetnju po parku. Je l’ tako?**

**ANDRE:**

**Da.**

**ŽENA:**

**Eto tako. Tamo će biti svo drveće. Svo lišće. Posle ćemo ovde da se vratimo da jedemo. Onda dolazi spavanje popodne. Je l’ tako? I onda, ako ste u formi, ići ćemo još malo da se prošetamo. Po parku. Nas dvoje. Zato što je danas lep dan. Važi?**

**ANDRE:**

**Da.**

**ŽENA:**

**Napolju je sunce. Treba to da iskoristimo. Nije svaki dan ovako sunčano. To nikad ne traje dugo, kad je tako lepo kao danas, zar ne? Onda, sad ćemo da se obučemo, je l’ se slažete?**

**ANDRE:**

**Ne.**

**ŽENA:**

**Hajde. Nemojte da se durite. Hajde. Hajdete sa mnom. Važi? Hajde. Polako, polako. De, de. Sve će biti u redu sad. Sve će biti u redu. De, de, de.**

**(on se smiri zagnjuren u njen zagrljaj. Ona ga nežno ljulja. Mrak.)**

**kraj**